paragraph_text: Kao Hrvatski demokršćani sudjelovali su u tzv. Hrvatskoj koaliciji s HDZ-om BiH na izborima 2002. Nakon toga se razilaze s HDZ-om i postaju mu žestoki protivnici. Stoga 2005. pokreću s drugim hrvatskim strankama Hrvatsku koaliciju za promjene, koja nakon raspada HDZ-a BiH s HDZ-om 1990 u koaliciji Hrvatsko zajedništvo nastupa na izborima 2006., a u veljači 2010. objavljuje se da su predsjednici triju hrvatskih stranaka, Hrvatske stranke prava Bosne i Hercegovine Zvonko Jurišić, Hrvatske narodne zajednice Milenko Brkić i Hrvatskog zajedništva Herceg-Bosne Petar Milić u Mostaru potpisali sporazum o ujedinjavanju tih triju stranaka i da će ubuduće nastupati pod zajedničkim imenom Hrvatske stranke prava (HSP BiH, HNZ, HZH-B), ali će i dalje postojati kao pravni subjekti. Naime potpisivanjem sporazuma nije sprovedeno formalno-pravno ujedinjenje triju stranaka, nego da će se ono dogoditi na utemeljiteljskom saboru, koji će se, kako je rečeno, održati uskoro. Dotada će stranku voditi Predsjedničko vijeće, koje ima osam članova, četiri iz HSP-a, dva iz HNZ-a i dva iz HZH-B-a. Predsjednik mu je Zvonko Jurišić, a dopredsjednici Milenko Brkić i Petar Milić. Slijedom toga je u svibnju 2010. Predsjedničko vijeće donijelo odluku da će prijaviti na opće izbore za sve razine vlasti 3. listopada 2010. kao zajednička i udružena Hrvatska stranka prava Bosne i Hercegovine – HSP BiH, a koja nakon toga oslučuje ići na izbore s HDZ-om 1990 u novoj Hrvatskoj koaliciji. To je vrlo zanimljivo jer je prethodno stranka Hrvatsko zajedništvo bila veoma suprotstavljena i HSP-u i HDZ-u 1990, ali je zadržala oporbenost prema HDZBiH-u.